tartuNLP/wikipedia-smugri-20251201 huggingface dataset:
Loodusmets

Loodusmets – mets, olenemata selle vanusest, mida pole kunagi raiutud ja mis on arenenud looduslike häiringute tagajärjel ja looduslike protsesside käigus.
Ingliskeelseks vasteks eesti loodusmetsa mõistele on "".
Simon Džanašia

Simon Džanašia (gruusia keeles სიმონ ჯანაშია; 26. juuli (vkj. 13. juuli) 1900 Makveneti küla, Ozurgethi maakond, Kutaissi kubermang (tänapäeval Ozurgethi rajoon) – 5. november 1947 Thbilisi) oli gruusia ajaloolane.
Simon Džanašia isa oli pedagoog ja etnoloog Nikoloz Džanašia. Simon Džanašia lõpetas 1922. aastal Thbilisi Riikliku Ülikooli. Aastatel 1924–1930 oli ta samas ülikoolis õppejõud, 1930–1935 professori abi ja 1935–1947 professor. 1936. aastal sai ta NSV Liidu Teaduste Akadeemia Gruusia filiaali Keele, ajaloo ja materiaalse kultuuri instituudi direktoriks. 1941. aastal oli ta üks Gruusia NSV Teaduste Akadeemia rajajatest ja kuni surmani 1947. aastal selle asepresident. 1943. aastal valiti Džanašia NSV Liidu Teaduste Akadeemia akadeemikuks.
Fariza Ongarsõnova

Fariza Ongarsõnova (kasahhi keeles Фариза Оңғарсынова; 25. detsember 1939 – 23. jaanuar 2014 Nur-Sultan) oli kasahhi kirjanik ja tõlkija.
Fariza Ongarsõnova loomingust on eesti keeles Ly Seppeli tõlkes ilmunud luulekogu "Lõõsalaulud" (1984; kirjastus Eesti Raamat).
Aastail 1996–2004 oli ta Kasahstani parlamendi alamkoja mäžilis liige.
Montenegro kampaania

Montenegro kampaania toimus Esimeses maailmasõjas 1916. aasta jaanuaris, mille tagajärjel Austria-Ungari armee alistas ja okupeeris Serbia Kuningriigi sõjalise vastupanu ajal viimase liitlase Montenegro Kuningriigi.
Vana basaar

Vana basaar (makedoonia keeles "Стара чаршија" ehk "Stara čaršija", albaania keeles "Çarshia e Vjetër", türgi keeles "Eski Çarşı") on Põhja-Makedoonia pealinnas asuv basaar. See asub Vardari jõe idakaldal ja ulatub Skopje kindluse juurest Serava jõeni. 
Balkani maade üks vanim ja suurim turuplats on olnud Skopje kaubanduse keskus vähemalt 12. sajandist.
Vaikus saab värvideks

"Vaikus saab värvideks" on Jaan Kaplinski luuletuste valikkogu, mis on avaldatud 2006. aastal ja sisaldab luuletusi aastatest 1955–2005. Valimik võtab kokku kirjaniku 50 aasta pikkuse loometee ja märgib 65 aasta elutee täitumist. Kujundaja ja fotode autor on illustraator Kalli Kalde.
Sisu.
Kaplinski luulet kandvaks motiiviks on unenäolisus ja piiride hägusus, tihti ka kujundite abstraktsus. Luuletuste temaatika hõlmab märksõnu, nagu aeg, igavik, loodus ja minevik. Kõige enam tulevad luuletustes esile looduskujundid ja võrdlused. Aja möödumist ja minevikku kujutab luule-mina mälestuste kaudu. Väljapaistvaks võtteks on proportsioonide võrdlemine ning välisega üheks sulamine, nt suur ja väike, üksikisik ja kogukond. Igavikulisus väljendub pidevas liikumises millegi poole. Luuletuste põhiideeks on maailmas kõige omavaheline seotus. Olulisel kohal on Tartu, ent ka teised Eestimaa paigad, mida luuletustes tihti mainitakse. 
Väljenduslaad.
Esilekerkivateks kujunditeks on metafoor ja personifikatsioon. Luulekogu esimene pool on riimluules ning luuletused lähevad järk-järgult üle vabavärsile. Suurem osa luuletusi on kirjavahemärgistusteta. Kirjavahemärkide puudumine annab luuletustele voolavuse. Kogu sisaldab ka murdeluulet.
Retseptsioon.
Luulekogu kandva idee võtab kokku Olavi Teppan: „Luulekogu „Vaikus saab värvideks” sisaldab tipmisi fragmente Kaplinski luule kesksest ideest: eri meeltega kogetav vastandite maailm on siiski ainuline harmooniliselt tunnetatav tervik.”
Nikola Milenković

Nikola Milenković (serbia kirillitsas Никола Миленковић; sündinud 12. oktoobril 1997 Belgradis) on Serbia jalgpallur, kes mängib kaitsjana Inglismaa kõrgliigaklubis Nottingham Forest ja Serbia jalgpallikoondises.
Ta alustas klubikarjääri Serbia klubis Partizan, mille meeskonnas debüteeris ta Serbia kõrgliigas hooajal 2015–16. Hooajal 2016–17 tuli ta klubiga Serbia meistriks.
2017. aasta suvel liitus ta Itaalia kõrgliigaklubiga Fiorentina. Üleminekusumma oli umbes 5,1 miljoni eurot. Seal mängis ta kokku seitse hooaega.
2024. aasta juulis sõlmis ta viieaastase lepingu Nottingham Forestiga.
Serbia jalgpallikoondises tegi Milenković debüüdi 29. septembril 2016 sõprusmängus Katari vastu. Koondisekarjääri esimese värava lõi ta 7. septembril 2019 EM-i valikmängus Portugali vastu. Ta kuulus Serbia koondisse 2018. ja 2022. aasta maailmameistrivõistlustel ning 2024. aasta Euroopa meistrivõistlustel.
Uroš Spajić

Uroš Spajić (serbia kirillitsas Урош Спајић; sündinud 13. veebruaril 1993 Belgradis) on Serbia jalgpallur, kes mängib keskkaitsjana Türgi kõrgliigaklubis Kasımpaşa ja Serbia jalgpallikoondises.
Ta alustas klubikarjääri Serbia klubis Belgradi Crvena zvezda, mille meeskonnas debüteeris ta Serbia kõrgliigas hooajal 2012–13.
Aastatel 2013–2016 mängis ta Prantsusmaa kõrgliigaklubis Toulouse ja 2016–2018 Belgia kõrgliigaklubis Anderlecht.
2018. aasta mais sõlmis ta viieaastase lepingu Venemaa kõrgliigaklubiga Krasnodar. 2020. aasta septembris läks ta laenule Hollandi kõrgliigaklubisse Feyenoord. 2022. aasta jaanuaris sõlmis ta lepingu Kasımpaşaga.
Serbia jalgpallikoondises tegi Spajić debüüdi 4. septembril 2015 EM-i valikmängus Armeenia vastu. Ta kuulus Serbia koondisse 2018. aasta maailmameistrivõistlustel, kuid üheski mängus ta turniiril väljakule ei pääsenud.
Predrag Rajković

Predrag Rajković (serbia kirillitsas Предраг Рајковић; sündinud 31. oktoobril 1995 Negotinis) on Serbia jalgpallur, kes mängib väravavahina Hispaania kõrgliigaklubis Mallorca ja Serbia jalgpallikoondises.
Ta alustas klubikarjääri Serbia klubis FK Jagodina, mille meeskonnas debüteeris ta Serbia kõrgliigas 2013. aasta märtsis. Aastatel 2013–2015 mängis ta Serbia kõrgliigas Belgradi Crvena Zvezda ridades.
Aastatel 2015–2019 mängis ta Iisraeli kõrgliigaklubis Tel Avivi Maccabi, kellega tuli hooajal 2018–19 Iisraeli meistriks.
2019. aasta juulis sõlmis ta nelja-aastase lepingu Prantsusmaa kõrgliigaklubiga Stade de Reims.
2022. aasta juulis sõlmis ta nelja-aastase lepingu Mallorcaga.
2013. aastal tuli Rajković Serbia kuni 19-aastaste koondisega Euroopa omavanuste meistriks. 2015. aastal tuli ta Serbia kuni 20-aastaste koondisega juunioride maailmameistriks. 2015. aasta juunioride maailmameistrivõistlustel valiti ta turniiri parimaks mängijaks. Rajković kuulus varuväravavahina Serbia koondisse 2018. aasta maailmameistrivõistlustel.
Veliži maakond

Veliži maakond (valgevene keeles "Веліжскі павет"; vene keeles "Велижский уезд") oli Venemaa Keisririigi ja Valgevene NSV Vitebski kubermangu ning Pihkva kubermangu haldusüksus. Tänapäevase haldusjaotuse järgi jäävad maakonna alad Venemaa Smolenski oblasti, Pihkva oblasti ja Tveri oblastia aladele, osaliselt ka Valgevene Vitebski rajooni territooriumile.
Ajalugu.
Sealsed maad läksid Venemaa koosseisu esimese Poola jagamise järel. Maakond rajatigi aastal 1772. aastal endise Polotski vojevoodkonna aladele. Algselt oli see Pihkva kubermangus, aastast 1776 aga Polotski kubermangus, seejärel Polotski asehaldurkonna koosseisus. Aastail 1796–1802 kuulus see Valgevene kubermangu koosseisu, seejärel aga Vitebski kubermangu koosseisu. Aastal 1866 liideti sellega osa seni Suraži maakonda kuulunud alasid. Aastal 1924 Vitebski kubermang likvideeriti ja maakond läks taas Pihkva kubermangu koosseisu. Maakond likvideeriti koos kubermanguga aastal 1927.
1897. aasta rahvaloenduse järgi elas maakonnas 100 100 inimest. Valgevenelasi oli 85,7, juute oli 9,8%, venelasi 1,3% ja lätlasi oli 2,5%. Maakonnalinnas Veližis oli toona 12 193 elanikku.
Aastal 1926 oli maakonnas selle toonastes piirides 128 200 elanikku.
Haldusjaotus.
Venemaa keisririigi koosseisus jagunes maakond valdadeks (vene keeles "Волость"). Maakonna keskuseks oli maakonnalinn Veliž, kus aastal 1897 oli 12 193 elanikku. Lisaks oli maakonnas aastal 1913 veel 13 valda. Aleveid oli maakonnas kaks: Iljino ja Usvjat.
13 valda maakonna koosseisus olid aastal 1913:
Aastal 1926 oli maakonna koosseisus kuus valda:
Pero Antić

Pero Antić (sündinud 29. juulil 1982 Skopjes) on Põhja-Makedoonia endine elukutseline korvpallur, kes töötab 2019. aastast Põhja-Makedoonia korvpalliliidu presidendina. Kolm korda Euroliiga meistriks tulnud Antić on mänginud ka NBA klubis Atlanta Hawks.
Karjäär.
Antić on mänginud Põhja-Makedoonia, Kreeka, Serbia, Bulgaaria, Venemaa ja Türgi klubides ning NBA klubis Atlanta Hawks.
Mitme riigi meistriks ja karikavõitjaks tulnud Antić on aastaid mänginud ka Euroliigas ning tulnud kolmekordseks Euroliiga meistriks: 2012. ja 2013. aastal Piraeuse Olympiacose ja 2017. aastal Istanbuli Fenerbahçega.
Hooajad 2013/14 ja 2014/15 mängis Antić USA-s, kus tõi NBA klubi Atlanta Hawksi kasuks kokku 113 mänguga keskmiselt 6,3 punkti ja 3,5 lauapalli.
Rahvuskoondis.
Antić on mänginud Põhja-Makedoonia korvpallikoondises ja olnud selle kapten. 2011. aastal Leedus peetud Euroopa meistrivõistlustel viskas ta keskmiselt 11,5 punkti ja hankis 8,8 lauapalli mängus ning aitas koondise nelja parema sekka. Poolfinaalis kaotati 80 : 92 Hispaaniale ja kolmanda koha mängus 68 : 72 Venemaale.
Otu Vaarmann

Otu Vaarmann (sündinud 28. novembril 1937 Tallinnas) on eesti matemaatik ja õppejõud. 
Haridus.
Lõpetas Tallinna 2. Keskkooli 1956; lõpetas TRÜ matemaatika-loodusteaduskonna matemaatika osakonna arvutusmatemaatika erialal 1961; Eesti NSV TA Küberneetika Instituudi aspirant 1965–1968; füüsika-matemaatikateaduste kandidaat 1970. Doktorikraad ("Some iterative methods with successive approximation of the inverse and pseudoinverse operator" (vene keeles), juh. Sulev Ulm), Eesti NSV TA, 1970; dotsent 1970; vanemteadur 1975; professor 1995.
Töökäik.
Eesti NSV/Eesti TA Küberneetika Instituudi insener 1961–1963, nooremteadur 1963–1964, 1968–1972, vanemteadur 1972–1988, sektorijuhataja 1988–1993, juhtivteadur 1993; TPedI vanemõpetaja 1972, tunnitasuline õppejõud 1973–1975; Eesti Merehariduskeskuse dotsent 1992–1993; Eesti Kõrgema Kommertskooli tunnitasuline õppejõud 1993–1994, 2003;
TTÜs 1962–1964, 1970–1971, 1990–…: matemaatika kateedri tunnitasuline õppejõud 1962–1964, 1970–1971; majandusmatemaatika kateedri dotsent 1990–1992; mehaanikainstituudi vanemteadur 1993–1994, dotsent 1994–1995; matemaatikainstituudi rakendusmatemaatika professor ja õppetooli juhataja 1995–2003, emeriitprofessor 2003–…; TTÜ Küberneetika Instituudi mehaanika ja rakendusmatemaatika osakonna vanemteadur 1997–2004, erakorraline vanemteadur 2004. 
Teadustöö põhisuunad.
Mittelineaarsete võrrandite ja optimeerimisülesannete lahendusmeetodid; vähimruutude ülesanded ja üldistatud pöördteisendused, pöördülesanded, paralleelarvutused, numbriline analüüs modelleerimises.
Avaldanud üle 130 teaduspublikatsiooni. Juhendanud üht aspiranti ja seitset diplomitööd. 
Teadusorganisatoorne ja -administratiivne tegevus.
Toimetanud erialaseid väljaandeid; olnud peakorraldaja paljudel rahvusvahelistel ja riigisisestel konverentsidel; Euroopa töörühmade "Multiple Criteria Decision Aiding" ja "Financial Modelling" liige ja esindaja Eestis; referaatajakirja Zentralblatt für Mathematik referent alates 1972; TTÜ nõukogu liige 1999–2000; TPÜ matemaatika magistritööde kaitsmisnõukogu liige 1993–2003; habilitatsioonikomisjoni liige professorite valimisel TÜ-s 1995, 1996 ja TPÜ-s 1998, 1999, 2005; A. Humala preemia määramiskomisjoni esimees 1997; Balti Operatsioonianalüüsi Seltsi (Baltic Operations Research Society, BaltORS) juhatuse liige 1996–2003 ja president alates 2006; Euroopa töörühmade "Multicriterial Aid for Decisions" ja "Financial Modelling" liige alates 2002; Eesti Teadlaste Liidu ja Eesti Matemaatika Seltsi asutajaliige 1987.
Harrastused.
Aiandus, mesindus, sport, muusika, musitseerimine.
Eduard Heger

Eduard Heger (sündinud 3. mail 1976 Bratislavas) on Slovakkia poliitik, kes oli 1. aprillist 2021 kuni 15. maini 2023 Slovakkia peaminister.
Eduar Heger on lõpetanud Bratislava Majandusülikooli (slovaki keeles "Ekonomická univerzita v Bratislave").
Ta oli 21. märtsist 2020 kuni 1. aprillini 2021 Slovakkia rahandusminister ja alates 12. märtsist 2021 Slovakkia tervishoiuministri kohusetäitja.
Isiklikku.
Ta on abielus ja tal on neli last.
Ludwig Augustinsson

Hans Carl Ludwig Augustinsson (sündinud 21. aprillil 1994 Stockholmis) on Rootsi jalgpallur, kes mängib vasakkaitsjana Hispaania kõrgliiga klubis Sevilla ja Rootsi jalgpallikoondises.
Ta alustas klubikarjääri Rootsi klubis IF Brommapojkarna, mille noorteakadeemiaga liitus ta 1999. aastal. Klubi põhimeeskonnas debüteeris ta Rootsi esiliigas 2011. aastal.
Aastatel 2013–2014 kuulus ta Rootsi kõrgliiga klubisse IFK Göteborg.
2015. aasta jaanuaris siirdus ta Taani kõrgliiga klubisse FC København, kus mängis kolm hooaega. Hooaegadel 2015–16 ja 2016–17 tuli ta klubiga Taani meistriks.
Aastatel 2017–2021 mängis ta Saksamaa kõrgliiga klubis Bremeni Werder.
2021. aasta augustis liitus ta Sevillaga.
2015. aastal tuli Augustinsson Rootsi kuni 21-aastaste koondisega Euroopa omavanuste meistriks. Rootsi jalgpallikoondises debüteeris ta 2015. aasta jaanuaris. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel. Koondisekarjääri esimese värava lõi ta 2018. aasta maailmameistrivõistluste viimases alagrupimängus 27. juunil Mehhiko vastu.
Nur-Astana mošee

Nur-Astana mošee (kasahhi keeles "Нұр-Астана мешіті") on mošee Kasahstani pealinnas Nur-Sultanis.
Nur-Astana mošee avati 22. märtsil 2005. Hoone projekteeris Liibanoni arhitekt Charles Hadife. Mošee kuppel on 40-meetri kõrgune. See sümboliseerib seda, et prohvet Muḩammad oli 40-aastane, kui ta sai Allahilt ilmutuse. Mošee neli minaretti on 63 meetri kõrgused. See sümboliseerib seda, et prohvet Muḩammad elas 63 aastaseks.
Viktor Jullinen

Viktor Jullinen (7. august 1935 Krasnoje Selo – 11. märts 2021) oli ingerisoome päritolu Eesti majandus- ja põllumajandusteadlane.
Ta sündis taluniku pojana. Ta lõpetas aastal 1955 Tallinna Mäetehnikumi ja aastal 1965 Eesti Põllumajanduse Akadeemia põllumajanduskönoomika erialal. Aastal 1992 täiendas ta end Soomes. Ta oli aastast 1973 majanduskandidaat.
Ta töötas aastatel 1959–1962 Järva-Jaani Põllumajanduse Mehhaniseerimise Koolis õpetajana, aastatel 1962–1965 Paide Keskkoolis asedirektorina tootmisõpetuse alal ja aastatel 1965–1966 Paide Rajooni Masinaarvutusjaama juhatajana.
Aastatel 1966–1977 ja 1980–2001 töötas ta Eesti Maaülikoolis, sealhulgas aastatel 1966–1977 ja 1980–1988 dotsendina, aastatel 1988–1994 põllumajanduse ökonoomika kateedri (hiljem õppetooli) juhatajana, aastast 1992 ühtlasi professorina, aastatel 1994–2001 oli ta majandus- ja sotsiaalteaduskonna dekaan ning agraarökonoomika ja turunduse instituudi juhataja. Aastatel 1977–1980 töötas ta Guineas Conakry Polütehnilises Instituudis põllumajandusökonoomika professorina.
Tal on uurimusi põllumajanduse ökonoomika ja põllumajanduspoliitika alalt. Aastal 1998 valmis tal Eesti Teadusfondi tellimusena uurimus Eesti põllumajanduse arengu, efektiivsuse ja konkurentsivõime kohta. Ta juhendas Eesti põllumajanduse Euroopa Liidu nõuetega kohandamise ning maaelu ja maamajanduse arendamise projekti. Aastast 1999 oli ta Eesti Maaülikooli majandus- ja sotsiaalinstituudi emeriitprofessor.
Pääsuke (täpsustus)

Pääsuke on lind, pääsulaste seltsi esindaja. Pääsulaste sekka kuulub ka Eesti rahvuslind suitsupääsuke.
Seda nime kannavad ka:
Kosovo lahing (1915)

Kosovo pealetung (serbia keeles "Косовска битка"; bulgaaria keeles "Косовска настъпателна операция"; saksa keeles "Verfolgungskämpfe im Kosovo") oli sõjaline ründeoperatsioon, mis toimus seoses Esimese maailmasõjaga. Selle viisid läbi Saksa, Austria-Ungari ja Bulgaaria üksused preisi feldmarssal August von Mackenseni juhtimisel. Selle lõplik eesmärk oli ümbritseda ja hävitada Serbia armee jäänukid. Pealetung viidi läbi Kosovo väljal, kuhu Serbia armee oli 1915. aasta novembris suunatud taanduma. Serbia Kuningriigi lüüasaamine ning armee ja valitsuse sunniviisiline pagendamine tähistas Serbia kampaania lõppu sama aasta 24. novembril.
Mark Anders Lepik

Mark Anders Lepik (sündinud 10. septembril 2000 Tallinnas) on Eesti jalgpallur (ründaja). Ta mängib Eesti Premium liiga klubis Tallinna FC Flora. 
Koondisekarjäär.
A-koondise debüüdi tegi Lepik 7. oktoobril 2020 sõpruskohtumises Leedu vastu. Samas mängus debüteeris ka Edgar Tur.
Karjääri statistika.
Klubi.
"Uuendatud seisuga 7. detsember 2023"
Koondis.
"Uuendatud seisuga 11. märts 2023"
Birkirkara

Birkirkara (lühendatult ka B'Kara) on linn Maltal Keskregioonis. Birkirkara on elanike arvult teine linn Maltal.
Asulat on esmamainitud 1436. aastal.
Kosovo lahing

Kosovo lahing võib tähendada ühte järgmist:
Neeme Ellermaa

 
Neeme Ellermaa (sündinud 27. detsembril 1961 Tartus) on Eesti haridustegelane.
Õpingud.
Lapsepõlv ja kooliiga möödusid Saaremaal. 
15-aastaselt asus õppima Väimela Näidissovhoostehnikumi zootehniku erialale ja lõpetas kooli kiitusega 1981. aastal. 
1981 asus õppima Eesti Põllumajandusakadeemiasse.
1982 asus õppima Tartu Ülikooli psühholoogiat ning lõpetas ülikooli 1989. aastal.
Töö.
Esimene töökoht oli Pärnu Niidupargi koolis ajalooõpetajana. 
Mõne aja pärast asus tööle psühholoogina IV Keskkoolis, õpetas seal ühiskonnaõpetust ja närvisüsteemi anatoomia ja füsioloogat
1988. aastal asutati Aldur Vungi ja Neeme Ellermaa eestvedamisel Sütevaka selts ja kohe selle järel Sütevaka seminar, mille juhatajaks sai Ellermaa. Ellermaa ettepanekul hakati arendama humanitaargümnaasiumi loomise ideed. Pärnu IV Keskkooli tollane direktor Tõnu Tõniste käis välja mõtte rajada kooli uue õppesuunaga klass ja Ellermaa pakkus, et see võiks olla humanitaarkallakuga. siloogia klasst 
1989 sügisel alustas Pärnu IV Keskkooli ruumides õppetööga 10. klass ehk tertia, millest sai Sütevaka Humanitaargümnaasiumi eelkäija. Eristaatusega üksuse juhiks sai Neeme Ellermaa.
Aastatel 1990–1998 oli Ellermaa Pärnu Sütevaka Humanitaargümnaasiumi direktor.
1990 kevadel sai tänu Pärnu linnapeale Jaak Saarniidule loodav Eesti esimene erakool endise Pärnu Merekooli hoone.
1990 septembriks oli gümnaasium saanud koolitusloa ning leitud õpetajad ja kool alustas tööd kuue klassikomplektiga. Neeme Ellermaa määrati Pärnu Sütevaka Humanitaargümnaasiumi direktoriks.
1990 avati Pärnu Sütevaka Humanitaargümnaasiumi muusikaosakond
1993 avati Pärnu Sütevaka Humanitaargümnaasiumi kunstiosakond
1992 maist 1993 novembrini oli Neeme Ellermaa Pärnu Linnavalitsuse liige ja linnanõunik.
1994–1995 juhtis Ellermaa paralleelselt kahte kooli, olles ka Pärnu Vanalinna Põhikooli direktori kohusetäitja.
1999–2000 oli Neeme Ellermaa Eidapere kooli direktor.
2002 asutas Ellermaa erakooli Universalia, mis pakkus keeleõpet, logopeedilist abi ja järeleaitamistunde.
Töötanud ka psühholoogina Kaelase Koolis.
Ühiskondlik tegevus.
1990 Eesti Koolijuhtide Ühenduse asutajaliige ja esimese juhatuse liige
AS chaplini asutaja liige, hiljem Pärnu uue kunsti muuseum
Edgar Tur

Edgar Tur (sündinud 28. detsembril 1996 Tallinnas) on Eesti jalgpallur (poolkaitsja). Ta mängib Eesti Premium liiga klubis Tallinna FCI Levadia. 
Koondisekarjäär.
A-koondise debüüdi tegi Tur 7. oktoobril 2020 sõpruskohtumises Leedu vastu. Samas mängus debüteeris ka Mark Anders Lepik.
Karjääri statistika.
Klubi.
"Uuendatud seisuga 12. märts 2023"
Koondis.
"Uuendatud seisuga 12. märts 2023"
Prantsusmaa sõjaminister

Sõjaminister (prantsuse keeles "ministre de la guerre") oli sõjaministeeriumi juht Prantsusmaal aastatel 1791–1947. Ühtlasi oli ta Prantsusmaa valitsuse liige.
Aprillis 1791 andis Asutav Rahvuskogu välja seadluse kuue ministeeriumi moodustamise kohta, nende seas oli ka sõjaministeerium. Kuningas Louis XVI kirjutas seadlusele alla 25. mail 1791. Tollal sai sõjaminister kogu võimu Prantsuse armee üle. Hiljem määrati sõjaministriks üha sagedamini poliitikuid.
Kui 1872. aastal loodi Kõrgem Sõjanõukogu, sai sõjaminister formaalselt selle esimeheks, kuigi sisuline juhtimine jäi enamasti kõrges sõjaväelises auastmes oleva sõjanõukogu aseesimehe ülesandeks.
1947. aastal ühendati sõjaministeerium, mereväeministeerium ja õhuväeministeerium üheks Prantsuse Vabariigi Relvajõudude Ministeeriumiks, mida asus juhtima relvajõudude minister.
Kõrgem Sõjanõukogu

Kõrgem Sõjanõukogu (prantsuse keeles "conseil supérieur de la guerre") oli Prantsuse kolmandas vabariigis aastatel 1872–1940 eksisteerinud sõjaline juhtorgan, mille eesmärk oli koordineerida väeliikide vahelist koostegutsemisvõimet. Lakkas tegutsemast pärast Natsi-Saksamaa poolt suurema osa Prantsusmaast okupeerimist. Pärast teist maailmasõda nõukogu enam ei taastatud.
Kõrgemat Sõjanõukogu juhtis formaalselt sõjaminister, kuid nõukogu igapäevast juhtimist teostas nõukogu aseesimees ("vice-président"). Pärast kindralstaabi loomist 1890. aastal, kuulus kindralstaabi ülem ("Chef d'État-Major Général de l'Armée") Kõrgemasse Sõjanõukokku "ex officio".
Kõrgema Sõjanõukogu aseesimehe ja kindralstaabi ülema ametikohad olid ühitatud aastatel 1911–1920 ja 1935–1940.
Kõrgema Sõjanõukogu aseesimehi.
Maailmasõdade vahelisel ajal olid Kõrgema Sõjanõukogu aseesimehe ametis järgmised kindralid:
Mere- ja õhuväes.
1889. aastal loodi Kõrgem Mereväenõukogu ja 1931. aastal Kõrgem Õhuväenõukogu.
Kahrut

Kahrut on eesti mehenimi.
2021. aasta 1. jaanuari seisuga oli Eestis eesnimi Kahrut 6 mehel. Kahrut oli populaarsuselt 3395. mehenimi.
2023. aasta 1. jaanuari seisuga oli eesnimi Kahrut 8 mehel. Kahrut oli populaarsuselt 2698. mehenimi.
Mäe tänav (Kunda)

Mäe tänav on tänav Kunda linnas, see paikneb linna kesk- ja lääneosas.
Tänav on 1280 meetrit pikk, tänava-ala on laiusega 12–16 meetrit.
Mäe tänav saab alguse Kasemäe tänavalt ning suundub loode poole, keskosas pöördub lääne suunas ning lõpus põhja suunas. Tänav ristub Kalda, Aia, Eha, Loode, Tähe tänavaga ning lõpus Pargi põigu ja Pioneeri tänavaga. Tänav lõpeb Koidu tänava ristmikul. Mäe tänav on põhiosas paralleelne Koidu ja Pargi tänavaga.
Mäe tänava algus on rajatud puiesteena, kõnnitee on lõunaküljel, selle ääres paiknevad väiksemad korterelamud. Tänava lõpusosas asuvad viiekorruselised korterelamud ja mõned ärihooned. Aadressil Mäe 33 on Coopi Konsumi kauplus.
Mattias Svanberg

Mattias Olof Svanberg (sündinud 5. jaanuaril 1999 Malmös) on Rootsi jalgpallur, kes mängib poolkaitsjana Itaalia kõrgliiga klubis Bologna ja Rootsi jalgpallikoondises.
Ta alustas klubikarjääri Rootsi klubis Malmö FF, mille noorteakadeemiaga liitus ta 2013. aastal. Rootsi kõrgliigas debüteeris ta 2016. aasta mais. Esimese värava Rootsi kõrgliigas lõi ta 25. septembril 2016 mängus Helsingborgs IF-i vastu. Aastatel 2016 ja 2017 tuli Svanberg Malmöga Rootsi meistriks.
2018. aasta suvel siirdus ta viie miljoni euro eest Bolognasse.
Rootsi jalgpallikoondises tegi Svanberg debüüdi 18. novembril 2019 EM-i valikmängus Fääri saarte vastu ja lõi samas mängus ka värava.
Kožlany

Kožlany (saksa keeles "Koschlan") on linn Tšehhis Plzeňi maakonnas Plzeňi põhjaringkonnas. Kožlany asub Plzeňist umbes 31 km põhjakirdes ja Praha kesklinnast ligikaudu 65 km läänes.
Asulat on esmamainitud 1238. aastal, linnaõigused sai 1351. aastal.
Kožlanys on sündinud Tšehhoslovakkia poliitik Edvard Beneš (1884–1948), kes oli aastatel 1935–1938 ja 1945–1948 riigi president.
Eha tänav (Kunda)

Eha tänav on tänav Kunda linnas ja paikneb linna keskosas.
Tänav on 494 meetrit pikk ja tänava-ala on laiusega kuni 16 meetrit.
Eha tänav saab alguse Pargi tänavalt. Tänav, mis on paralleelne Aia tänavaga, suundub põhja poole, ristudes Mäe ja Koidu tänavaga ning lõpeb Toolse tee ja Lepiku tee ristmikul.
Tänava alguses asuvad väiksemad korterelamud, keskosas ühepereelamud, lõpuosa on hoonestamata. Kõnniteid on rajatud vähesel määral.
Naistekas

Naistekas on 1990. aastate lõpu kõnekeelest lähtuv väljend, mis tähistab naise elu ja armastust kujutavaid meelelahutuslikke teoseid, peamiselt romaane, filme ja teleseriaale. Sellised teosed orienteeruvad suguvõsa või perekonnaelu keskmesse jääva naise elu keerdkäikude emotsionaalsele kujutamisele.
Naisteka tunneb ära selles käsitletud teemadest, milleks üldiselt on armastus, usaldus, kättemaks, karistus, halastus, õigluse ja ülluse võit. Rõhutatakse algset truudust, järgnenud ahvatlust, sellega kaasnevat saatuslikku juhust, ootamatuid seiklusi ja keerulist elupööret. Arhetüüpseks naistegelaseks on nn süütu kannataja, naine, kes heitleb ja kannatab, püüab olla suurem oma saatusest, mis on talle ette määratud patriarhaalse maailma poolt.
Mõiste "naistekas" on omandanud mõnevõrra üleoleva ja halvustava varjundi naiste endi suhtes, kuid tegemist on siiski proosažanriga. Naistekaid võib liigitada ajaviitekirjanduseks, mille lugejate sihtrühma moodustavad naised. Naistekas peab võimaldama lugejal põgeneda tema enda reaalsusest, lohutama ja julgustama.
Robin Quaison

Robin Kwamina Quaison (sündinud 9. oktoobril 1993 Stockholmis) on Rootsi jalgpallur, kes mängib ründaja või ründava poolkaitsjana Saudi Araabia kõrgliiga klubis Ettifaq ja Rootsi jalgpallikoondises.
Ta alustas klubikarjääri Rootsi klubis AIK, mille noorteakadeemiasse astus 1999. aastal. Klubi põhimeeskonnas debüteeris ta Rootsi kõrgliigas 2012. aastal.
Aastatel 2014–2017 mängis ta Itaalia kõrgliiga klubis US Palermo.
2017. aasta jaanuaris sõlmis Quaison lepingu Saksamaa kõrgliiga klubiga Mainz. 17. detsembril 2019 tegi ta mängus Bremeni Werderi vastu kübaratriki. 2021. aasta mais sai temast läbi aegade suurim Mainzi väravalööja Bundesligas (31 väravat).
2021. aasta suvel liitus ta Ettifaqiga.
2015. aastal tuli Quaison Rootsi kuni 21-aastaste koondisega Euroopa omavanuste meistriks. Rootsi jalgpallikoondises tegi ta debüüdi 23. jaanuaril 2013 mängus Põhja-Korea vastu. Koondisekarjääri esimese värava lõi ta kolm päeva hiljem mängus Soome vastu. Ta kuulus Rootsi koondisse 2021. aasta Euroopa meistrivõistlustel. 2016. aasta suveolümpiamängude jalgpalliturniiril kuulus ta Rootsi olümpiavõistkonda.
Tema isa on pärit Ghanast ja ema on rootslanna.
Peep Christjanson

Peep Christjanson (sündinud 3. veebruaril 1940 Tallinnas) on eesti keemiateadlane ja emeriitprofessor. 
Haridus.
Lõpetas Tallinna 21. Keskkooli 1958, Tallinna Polütehnilise Instituudi keemia-mäeteaduskonna keemilise tehnoloogia eriala 1963; TPI aspirant 1965–1968. 
Tehnikateaduste kandidaat (Молекулярные соединения капролактама с фенолами и синтез клеевых смол из сланцевых алкилрезорцинов),TPI, 1969; vanemteadur 1975; professor 1999. 
Töökäik.
TTÜs 1963–…: orgaaniliste ainete tehnoloogia kateedri stažöör 1963–1965; TU sektori nooremteadur 1965; põlevkivikeemia ja sünteesi probleemlaboratooriumi vanemteadur 1968–1970, liimi sünteesi ja liimimise tehnoloogia osakonna juhataja 1970–1979, laborijuhataja 1979–1992; polümeermaterjalide instituudi vanemteadur 1992–1998, õppetooli juhataja, professor alates 1992, emeriitprofessor. 
Teadustöö põhisuunad.
Polümeervaikude keemia: süntees, keemiline ehitus; polümeermaterjalide, sh adhesiivide ja komposiitmaterjalide saamine ja omadused. Uurinud polükondensatsioonireaktsioone, loonud polükondensatsioonvaikude retsepte ja tootmise tehnoloogiad, selgitanud alküülresortsinool liimide kasutusvaldkondi ning evitanud neid liime koostöös Jaapani firmaga Nagoya Oilchemical. 
Avaldanud üle 400 teaduspublikatsiooni, omab 21 autoritunnistust ja 58 patenti. Kirjutanud artikleid entsüklopeediatele, teinud kaastööd sõnaraamatute koostamisel, kirjutanud 7 õpikut polümeermaterjalidest. Juhendanud magistri- ja doktoritöid.
Teadusorganisatoorne ja -administratiivne tegevus.
Osalenud mitmete teaduskonverentside teaduskomitee töös; mitmete teadusprojektide juht; Mendelejevi-nim Keemiaseltsi algorganisatsiooni, revisjonikomisjoni esimees; ajakirja Oil Shale toimetuskolleegiumi liige; TTÜ Materjaliuuringute keskuse nõukogu liige; TTÜ keemiateaduskonna nõukogu liige; Põhja-Texase Ülikooli polümeeride teadusnõukogu liige ja teaduskonverentside Polymer Characterization teadusliku komitee liige 1996-1998; TPIs toimunud vabariiklike liimialaste konverentside korralduskomitee liige 1966-1987; Eesti Plastiühingu kutsekomisjoni liige.
Check out

"Check out" on Kaur Kenderi romaan, mis ilmus 2001. aastal. Teos koosneb üheksast peatükist, iga peatükk omakorda seitsmest alapeatükist. Romaan esindab nn hälbekirjandust (transgressiivsust), mõjudes skandaalse ja provokatiivsena.
Teemad.
Romaani fookusesse tuuakse mitmed transgressiivsele kirjandusele omased teemad, nagu narkootikumide ületarbimine, tülgastavad ja vägivaldsed seksuaalsuhted ja -praktikad. Seksuaalstseene on kirjeldatud šokeeriva detailsusega, viidatud on ka pedofiiliale. Näiteks leiab teoses aset seksuaalstseen romaani peategelase ja lapsprostituudi vahel.
Teose peategelane.
Romaani peategelast, 30-aastast Tomi (täisnimega Toomas) iseloomustab ühtaegu nihilistlik, egoistlik ja materialistlik ellusuhtumine. Ta on nii majanduslikult kui ka sotsiaalselt edukas ärimees, mitme suurettevõtte omanik, multimiljonär. Tomil on tutvusi kõrgel ühiskondlikul positsioonil olevate inimestega, sealhulgas poliitikutega. Vaatamata peategelase välisele edukusele, on ta seesmiselt väga tühi ja üksildane. Inimlikule lähedusele eelistab ta antisotsiaalset isolatsiooni, tema soovis eirata ühiskondlikke norme võib näha sotsiopaatilisi kalduvusi. Sisemuses peituvate vastuoluliste ja keerukate tunnete leevendamiseks tarbibki ta narkootilisi aineid ja on pidevalt juhusuhetes prostituutidega.
Väljenduslaad.
Romaani väljenduslaadi iseloomustab stiililine lihtsus, sealhulgas minimalistlik süntaks. Esineb argikeelseid sõnavorme ja mitmesuguseid lühendeid. Teose väljenduslaadile on omane provokatiivne sõnavara, vulgaarne keelekasutus. Ropu keelepruugi poolest paistavad eriti silma seksuaalstseenide kirjeldused.
Tegelased.
Toomas – romaani peategelane
Jürgen – Toomase parim sõber
Kaire – Toomase sekretär
Toomase vanaema ja vanaisa
Liina – Tomi üks armukestest, modell
Kateriin – Tomi endine elukaaslane
Lea (hüüdnimega Liks) – 12–15-aastane lapsprostituut
Katjuša – Tomi armuke
Juhuslikud prostituudid
Retseptsioon.
Jürgen Rooste on romaani arvustades öelnud muuhulgas järgmist: „Kender on just maha saanud tükiga, millest ei ole abi, mis oskamatult puistab maailma täis saasta, pidades seda mingiks filosoofiaks.” Teose tagakaanelt võib leida positiivsemaid hinnanguid. Rain Lõhmus leiab: „Kirjanikuna vaatan ma kurbusega, kuidas ajakirjanikud, kirjastajad ning teised tänapäeva mammona- ja trendijüngrid tahavad ka meie kirjandusmaastiku ümber kujundada McDonaldsi punakollaseks kiirtoitlustusketiks. See raamat aga ujub uhkelt vastuvoolu.”
3 Park Avenue

3 Park Avenue on 42-korruseline pilvelõhkuja (kõrgusega 169,5 m), mis asub New Yorgi kesklinnas Ameerika Ühendriikides.
Andreas Granqvist

Andreas Granqvist (sündinud 16. aprillil 1985 Påarpis) on Rootsi jalgpallur, kes mängib keskkaitsjana Rootsi kõrgliiga klubis Helsingborgs IF. Ta on Rootsi jalgpallikoondise kapten.
Ta alustas Helsingborgsis ka klubikarjääri ja tegi Rootsi kõrgliigas debüüdi 2004. aastal.
2007. aasta juunis sõlmis ta kaheaastase lepingu Inglismaa kõrgliiga klubiga Wigan Athletic, kuid naasis 2008. aasta märtsis laenule Helsingborgsi.
Aastatel 2008–2011 mängis ta Hollandi kõrgliiga klubis Groningen, 2011–2013 Itaalia kõrgliiga klubis Genoa ja 2013–2018 Venemaa kõrgliiga klubis Krasnodar. 2018. aastal liitus Granqvist taas Helsingborgsiga.
Rootsi jalgpallikoondises tegi Granqvist debüüdi 2006. aastal. Koondisekarjääri esimese värava lõi ta 7. septembril 2010 EM-i valikmängus San Marino vastu. Ta on kuulunud Rootsi koondisse kolmedel Euroopa meistrivõistlustel (2008, 2012 ja 2016) ning 2018. aasta maailmameistrivõistlustel. 2018. aasta maailmameistrivõistluste esimeses alagrupimängus 18. juunil lõi ta penaltist värava Lõuna-Korea vastu ja viimases alagrupimängus 27. juunil penaltist värava Mehhiko vastu.
2017. aastal pälvis Granqvist Rootsi aasta meesjalgpallurile antava auhinna Guldbolleni.
Loode tänav (Kunda)

Loode tänav on tänav Kunda linnas ja paikneb linna keskosas.
Tänav on 321 meetrit pikk ja tänava-ala on laiusega kuni 15 meetrit.
Loode tänav saab alguse Pargi tänavalt. Tänav suundub põhja poole, ristudes Mäe tänavaga ning lõpeb Koidu tänava ristmikul.
Tänava ääres asuvad väiksemad korterelamud, ühepereelamud, haljasalad ja garaažiboksid. Kõnniteed puuduvad. Loode 9 paikneb väike kauplus-kiirtoidukoht.
Henri Järvelaid

Henri Järvelaid (sündinud 11. detsembril 1998 Tallinnas) on Eesti jalgpallur (kaitsja). Ta mängib Eesti Premium liiga klubis Nõmme Kalju FC.
Koondisekarjäär.
A-koondise debüüdi tegi Järvelaid 5. septembril 2020 UEFA Rahvuste Liiga mängus Gruusia vastu. Samas mängus tegid debüteerisid ka Karl Jakob Hein ja Georgi Tunjov.
Karjääri statistika.
Klubi.
"Uuendatud seisuga 13. märts 2023"
Koondis.
"Uuendatud seisuga 13. märts 2023"
Aleksandr Popov (jäähokimängija)

Aleksandr Aleksandrovitš Popov (vene keeles Алекса́ндр Алекса́ндрович Попо́в; sündinud 31. augustil 1980 Angarskis) on Venemaa jäähokimängija, kes mängib KHL-i klubis Moskva CSKA ründajana vasakäärel.
Klubikarjääri kaheksateist esimest hooaega veetis ta Omski Avangardis, mille meeskonnas debüteeris ta Venemaa kõrgliigas hooajal 1998–99. Hooajal 2003–04 tuli ta Avangardiga Venemaa meistriks. KHL-is mängis ta klubiga alates hooajast 2008–09. Popov on Avangardi läbi aegade resultatiivseim mängija KHL-is (80+166). 2014. aastal valiti ta KHL-i tähtede mängule.
Alates hooajast 2016–17 mängib ta Moskva CSKA-s. 2019. aastal võitis ta klubiga Gagarini karika.
2012. aastal tuli Popov Venemaa jäähokikoondise koosseisus maailmameistriks. Venemaa koondise koosseisus osales ta ka 2014. aasta taliolümpiamängudel.
Gheorghe Mureșan

Gheorghe Dumitru Mureșan (sündinud 14. veebruaril 1971) on Rumeenia endine elukutseline korvpallur, kes mängis aastatel 1993–2000 korvpalliliigas NBA. 
231 cm pikkune Mureșan on pikim NBA-s mänginud korvpallur.
Karjäär.
Enne NBA-sse siirdumist mängis Mureșan aastatel 1991–1992 Rumeenia klubis Cluj-Napoca Universitatea, kellega tuli 1992. aastal ka riigi meistriks. Järgmise hooaja (1992/93) mängis Mureșan Prantsusmaa klubis Pau Élan Béarnais, kellega tuli 1993. aastal karikavõitjaks.
Mureșan värvati 1993. aasta NBA "draft"'i 30. valikuna Washington Bulletsisse, kelle kasuks tõi ta debüüthooajal keskmiselt 5,6 punkti ja 3,6 lauapalli mängus. NBA karjääri parimal, 1995/96. hooajal kogus Mureșan keskmiselt 14,5 punkti, 9,6 lauapalli ja 2,3 viskeblokeeringut mängus ning valiti tolle hooaja NBA enim arenenud mängijaks.
Vigastusaldis Mureșan pidi 1997/98. hooaja tervenisti vahele jätma ning tegi aastatel 1999–2000 New Jersey Netsi eest kaasa kõigest 31 mängus.
Mureșani NBA karjääri keskmisteks näitajateks jäid 9,8 punkti, 6,4 lauapalli ja 1,5 viskeblokeeringut mängus.
Pärast NBA karjääri lõpetamist naasis Mureșan Prantsusmaa klubisse Pau Élan Béarnais, kellega tuli 2001. aastal riigi meistriks.
Korvpallikoondis.
Mureșan oli aastatel 1998–2002 Rumeenia rahvuskoondise kapten.
Isiklikku.
Kuigi ta isa oli 175 cm ja ema 170 cm pikk, kasvas Mureșan ajuripatsi häire tõttu 231 cm pikkuseks.
Popkultuuris.
Mureșan on kehastanud nimitegelast USA komöödiafilmis "Minu hiiglane", kus peaosa mängib Billy Crystal.
Louise Fletcher

Estelle Louise Fletcher (22. juuli 1934 Birmingham, Alabama – 23. september 2022 Montdurausse, Prantsusmaa) oli Ameerika Ühendriikide näitleja. Teda teatakse eelkõige õde Ratchedi rollis mängufilmis "Lendas üle käopesa" ("One Flew Over the Cuckoo's Nest" 1975), mille eest ta pälvis parima naispeaosatäitja Oscari.
Isiklikku.
Tema mõlemad vanemad olid kurdid.
MRT Keskus

MRT Keskus (makedoonia keeles "Центар МРТ") on 22-korruseline kõrghoone Skopjes, mis majutab Põhja-Makedoonia rahvusringhäälingut ("Македонска радио-телевизија").
Georgi Tunjov

Georgi Tunjov (sündinud 17. aprillil 2001 Narvas) on Eesti jalgpallur (poolkaitsja). Ta mängib Itaalia Serie B klubis SPAL. 
Koondisekarjäär.
A-koondise debüüdi tegi Tunjov 5. septembril 2020 UEFA Rahvuste Liiga mängus Gruusia vastu. Samas mängus debüteerisid ka Karl Jakob Hein ja Henri Järvelaid.
Karjääri statistika.
Klubi.
"Uuendatud seisuga 13. märts 2023"
Koondis.
"Uuendatud seisuga 13. märts 2023"
Znojmo

Znojmo (saksa keeles "Znaim") on linn Tšehhis Lõuna-Morava maakonnas, Znojmo ringkonna halduskeskus. Znojmo asub Dyje jõe ääres, Austria piirist ligi 8 km kaugusel, Brnost umbes 54 km edelas.
Znojmo paikneb merepinnast 290 meetri kõrgusel.
Znojmot on ürikutes esmamainitud 11. sajandil. Kuningalinna staatuse sai Znojmo 1226. aastal.
Znojmo vanalinn on alates 1971. aastast ajalooline linnakaitseala ja alates 1987. aastast ajalooline linnakaitsereservaat.
Roseanne Park

Roseanne Park (korea keeles 박채영; esinejanimega Rosé; sündinud 11. veebruaril 1997 Aucklandis) on Uus-Meremaa laulja. Ta kuulub Korea popansamblisse Blackpink (블랙핑크), mida haldab YG Entertainment.
Park sündis Uus-Meremaal Aucklandis Lõuna-Korea sisserändajatest vanemate teise lapsena. Kui ta oli seitsmeaastane, kolis perekond Austraaliasse Melbourne'i. Lapsena õppis ta kitarri, laulmist ja klaverimängu ning laulis kirikukooris. Roseanne kandideeris Sydneys YG Entertainmenti oma isa soovitusel.
15-aastaselt pöördus ta Lõuna-Koreasse. YG Entertainmentis treenis Roseanne neli aastat ning avaldati seejärel popansambli Blackpink viimase liikmena 22. juunil 2016. Grupp debüteeris 8. augustil 2016 singliga "Square One", milles esinevad ka laulud "Whistle" ning "Boombayah". 
1. juunil 2020 avaldati, et Roseanne debüteerib sooloartistina singliga "R". Singel "On the Ground" tuli välja 12. märtsil 2021, mille YouTube'i muusikavideo purustas 41,6 miljoni vaatamisega peaaegu kaheksa aastat püsinud Korea soololaulja vaadatuima muusikavideo 24 tunni jooksul rekordi, mis kuulus varem Psy laulule "Gentleman". Laul tuli ka Global 200 ning Global Excl. U.S. edetabelites esimeseks. 5. aprillil tuli välja ka singli teise laulu "Gone" muusikavideo. Roseanne Parki "Hard to love" ilmus koos Blackpinki albumi "Born Pinkiga" 16. septembril 2022.
Smiljan

Smiljan on küla Lika mägises piirkonnas Horvaatias. See asub Gospići väikelinnast 6 km loodes ja Zagrebi-Spliti maanteest 15 km läänes. 418 elanikuga külas asub leiutaja ja insener Nikola Tesla sünnikodu.
Steven Zuber

Steven Zuber (sündinud 17. augustil 1991 Winterthuris) on Šveitsi jalgpallur, kes mängib poolkaitsjana Kreeka kõrgliiga klubis Ateena AEK ja Šveitsi jalgpallikoondises.
Ta alustas klubikarjääri Grasshopperis, mille meeskonnas debüteeris ta Šveitsi kõrgliigas 2008. aastal.
2013. aasta juulis liitus ta Venemaa kõrgliiga klubiga Moskva CSKA. Hooajal 2013–14 tuli ta CSKA-ga Venemaa meistriks.
2014. aasta augustis sõlmis ta nelja-aastase lepingu Saksamaa kõrgliiga klubiga TSG 1899 Hoffenheim. Hooaja 2018–19 teises pooles mängis ta laenul VfB Stuttgart.
2020. aasta augustis sõlmis ta kolmeaastase lepingu Eintracht Frankfurdiga. 2021. aasta augustis suundus ta laenule Ateena AEK-i.
Šveitsi jalgpallikoondises tegi Zuber debüüdi 2017. aastal. Koondisekarjääri kaks esimest värava lõi ta 7. oktoobril 2017 MM-i valikmängus Ungari vastu. Ta kuulus Šveitsi koondisse 2018. aasta maailmameistrivõistlustel. Maailmameistrivõistluste esimeses alagrupimängus lõi ta värava Brasiilia vastu. 2012. aasta suveolümpiamängude jalgpalliturniiril kuulus ta Šveitsi olümpiameeskonda.
Veltrusy

Veltrusy (saksa keeles "Weltrus") on linn Tšehhis Kesk-Tšehhi maakonnas Mělníki ringkonnas. Veltrusy asub Vltava jõe paremal kaldal, Praha kesklinnast umbes 22 km põhjas.
Veltrusyt on esmamainitud 1226. aastal. Alevi staatuse sai 1899. aastal ja linnaõigused 1926. aastal. Kuid Veltrusy kaotas varsti linnaõigused ja sai need tagasi alles 1. juulil 1994.
Linna olulisim vaatamisväärsus on 18. sajandil rajatud barokkstiilis Veltrusy loss.
Andrea Belotti

Andrea Belotti (sündinud 20. detsembril 1993 Calcinates) on Itaalia jalgpallur, kes mängib ründajana Itaalia kõrgliigaklubis Como ja Itaalia jalgpallikoondises.
Klubikarjäär.
Ta alustas klubikarjääri AlbinoLeffes, millega liitus 2006. aastal. Klubi meeskonnas debüteeris ta hooajal 2011–12 Itaalia esiliigas.
2013. aasta septembris liitus ta Palermoga, mis mängis toona Itaalia esiliigas. Hooajal 2013–14 võitis ta Palermoga Itaalia esiliiga. Samal hooajal lõi Belotti liigas kümme väravat. Oma esimesel hooajal (2014–15) Itaalia kõrgliigas lõi ta kuus väravat.
2015. aasta augustis siirdus ta Torinosse. Alates hooajast 2015–16 kuni hooajani 2020–21 lõi Belotti Itaalia kõrgliigas igal hooajal vähemalt kümme väravat. Tema kõige edukam hooaeg on olnud 2016–17, mil ta lõi liigas 26 väravat. Torinos lõi Belotti aastatel 2015–2022 kokku 113 väravat, millega on ta Torino läbi aegade paremuselt kaheksas väravalööja.
2022. aasta augustis sõlmis ta lepingu Itaalia kõrgliigaklubiga Roma. Hooaja 2023/24 teises pooles oli ta Romast laenul Itaalia kõrgliigaklubis Fiorentina.
2024. aasta juunis sõlmis ta kaheaastase lepingu äsja Itaalia kõrgliigasse tõusnud klubiga Como. 
Koondisekarjäär.
Itaalia jalgpallikoondises tegi Belotti debüüdi 1. septembril 2016 sõprusmängus Prantsusmaa vastu. Koondisekarjääri esimese värava lõi ta oma kolmandas koondisemängus 9. oktoobril 2016 MM-i valikmängus Põhja-Makedoonia vastu. 2021. aastal tuli ta Itaalia koondisega Euroopa meistriks.
Ta mängis Itaalia koondises aastatel 2016–2022 kokku 44 korda ja lõi 12 väravat.
Chris Brown (jäähokimängija)

Christopher James Brown (sündinud 3. veebruaril 1991 Flower Moundis Texases) on USA jäähokimängija, kes mängib keskründajana Saksamaa kõrgliiga klubis Nürnberg Ice Tigers.
Aastatel 2009–2012 mängis ta Michigani Ülikooli jäähokimeeskonnas.
2009. aastal valiti ta NHL-i "draft"is Phoenix Coyotesi poolt 36. valikuna. Hooajal 2012–13 asus ta mängima American Hockey League'is Coyotesi noorteklubis Portland Pirates ning lõi uustulnukatest enim väravaid (29). Samal hooajal sai ta Coyotesi meeskonnas NHL-is kirja viis mängu.
2014. aasta märtsis müüdi Browni mängijaõigused Washington Capitalsile. 22. märtsil 2014 lõi ta mängus San Jose Sharksi vastu oma esimese värava NHL-is. Enam sai ta mänguaega jätkuvalt AHL-is, kus ta mängis Hershey Bearsi ridades.
Hooajal 2015–16 teises pooles müüdi tema mängijaõigused New York Rangersile, kuid sel ja järgmisel hooajal sai ta mänguaega ainult AHL-is Rangersi noorteklubis Hartford Wolf Pack.
2017. aasta juulis sõlmis ta üheaastase lepingu Saksamaa kõrgliiga klubiga Iserlohn Roosters. 2018. aasta mais siirdus ta Ice Tigersi.
2009. aastal tuli Brown USA kuni 18-aastaste koondisega omavanuste maailmameistriks. 2011. aastal võitis ta USA kuni 20-aastaste koondisega juunioride maailmameistrivõistlustel pronksmedali.
Joe Whitney

Joseph Ryan Whitney (sündinud 6. veebruaril 1988 Readingis, Massachusettsis) on USA jäähokimängija, kes mängib Saksamaa kõrgliiga klubis Iserlohn Roosters ründajana vasakäärel.
Aastatel 2007–2011 mängis ta Boston College'i jäähokimeeskonnas. Aastatel 2008 ja 2010 tuli ta Boston College'iga üliõpilasliiga võitjaks.
Hooaja 2010–11 lõpus debüteeris ta American Hockey League'i (AHL) klubis Portland Pirates. 2011. aasta augustis sõlmis ta lepingu AHL-i klubiga Albany Devilsiga. 2013. aasta märtsis sõlmis ta lepingu NHL-i klubiga New Jersey Devils, mille meeskonnas debüteeris ta NHL-is hooajal 2013–14. Hooajal 2014–15 sai ta New Jersey Devilsi meeskonnas NHL-is kirja neli mängu ja ühe värava.
Hooajal 2015–16 mängis ta AHL-is Bridgeport Sound Tigersis, hooajal 2016–17 San Antonio Rampage'is ja Tucson Roadrunners'is ning hooajal 2017–18 Hartford Wolf Packis ja Hershey Bearsis.
2018. aasta juulis sõlmis ta kaheaastase lepingu Rootsi kõrgliiga klubiga Linköping HC. 2020. aasta novembris sõlmis ta lepingu Roostersiga.
Kollane vihm

„Kollane vihm. Maalinguid nägemisest ja mõistmisest“ on Gunnar Neeme (1918–2005) esimene eestikeelne luulekogu, mis ilmus 1976. aastal. Autor on koondkogu ise illustreerinud. „Kollane vihm“ koosneb 30 proosaluuletusest, samuti on selles 30 illustratsiooni. Mõned luuletused sellest kogust, nagu „Tühimaa“, „Kollane vihm“, „Urikivi“, Eemaldujast ja jääjast“ ja „Siiruviiruline“, on avaldatud ajakirjas Tulimuld (1967, nr 2). 
Teemad.
„Kollases vihmas“ on kirjutatud erinevatel teemadel. Pagulaskirjanikule omaselt käsitleb Neeme kodumaa teemat. Proosaluuletustes on esiplaanil loodusnähtuste kujutamine isikupärase kujundikeele kaudu, lugejale avaneb autori filosoofiline maailmatunnetus. Kuna Neeme oli elukutselt kunstnik, siis ametile sobivalt on luuletusteski esindatud kirjutamine värvidest ja kunstniku loomeprotsessist. „Kollases vihmas“ on luuletaja tegelenud ka sõjateemaga. Mitmed luuletused kõnelevad inimsuhetest (armastus, sõprus) ja tunnetest, nagu kurbus, rõõm ning üksindus.
Stiil.
Kirjandusteadlane Helmi Eller märgib, et Neeme luuletekstides on rikkalikult epiteete ja kujundeid, rohkesti värvimotiive. Elleri arvates on Neeme luulekeeles uusromantismi kirjandusvoolule omaseid jooni, mis meenutavad talle kirjandusrühmituse Noor-Eesti liikmete kirjutamisstiili. Eller nimetab Neemet „noor-eestlaste otseseks järglaseks“. Leonid Trett näeb Neeme luulekeeles mõjutusi Ida filosoofiast ja mõningaid sarnasusi sanskriti luulega. Hannes Oja on pidanud luulekogu illustratsioonide stiili poolabstraktseks kunstiks. 
Retseptsioon.
Kuigi teost on vähesel määral arvustatud, on vastukaja olnud positiivne. Leonid Trett on teost hinnates kirjutanud: „Kokkuvõttes aga võib ütelda, et selle luulekogumiku näol on tegemist omapärase ja väärtusliku saavutusega kunstnik G. Neeme poolt, milline saavutus näib tõusvat ta loomingu paremiku tasemele kujutava kunsti alal.“ Helmi Eller on täheldanud luuletustes autori maailmavaate avaldumist: „Harva saame nii ulatusliku sissevaate ühe luuletaja vaimsusesse, kuigi luuletuskogud esitavad stiliseeritud tõelisust, sümboolset konkreetsust.“ Hannes Oja on oma arvustuses keskendunud teose kujundusele, tuues kiiduväärsena esile kogumiku illustratsioonide kunstilise ühtsuse. Meta Pruul on viisistanud luulekogu esimese luuletuse „Mu maa“. 
Kirjandus.
Neeme, Gunnar 1976. "Kollane vihm. Maalinguid nägemisest ja mõistmisest". Adelaide: Ivoret.
Laak, Marin 2018. "Siiruviiruline tantsijatar sidrunikollasel matil. Gunnar Neeme luule kunstist." – Gunnar Neeme. Lõunaristi all – eesti kunstnik Austraalias. Tallinn: Eesti Kunstimuuseum, 109-132.
Bantha

 
Banthad on väljamõeldud olendid George Lucase Star Warsi frantsiisis. Nad on suured neljajalgsed imetajad, kellel on pikk ja paks karv, ning neid nähti esmakordselt filmis "Tähtede sõda" (1977), kus Tuskenid Tatooine'i planeedil kasutasid neid koormaid vedavate loomadena. Pärast seda on neid näha olnud veel mitmes Star Warsi teoses, sealhulgas "Jedi tagasituleku"' eriväljaandes (1983), eelfilmides " (1999) ja " (2002) ning telesaadetes Star Wars: "Kloonisõjad" ja The Mandalorian, samuti videomängudes ja raamatutes.
Banthad olid ühed esimesed olendid, mida Star Warsi filmisaagas tutvustati. Nad mõtles välja George Lucas, keda inspireeris osaliselt "Marsi John Carteri" Banthsi-nimeline olend. Kunstnik Ralph McQuarrie kujundas banthade väljanägemise. Algsed kavandid kujutasid neid hobuse moodi olenditena, kuid seejärel muudeti nad elevandisuuruseks. Kunstiline juht Leon Erickson juhtis Star Warsi banthakostüümi loomist. Selle aluseks oli elevandisadul, mille küljes oli jakikarvadest kehakate. Aiavõrgu abil vormiti peamask, ventilatsioonitorudest kumerad sarved ja puidust valmistatud saba oli kaetud paksude ohakatega. Bantha häälitsused lõi helidisainer Ben Burtt, kes kasutades aeglustatud karu häälitsusi oli varem aidanud luua häält Chewbaccale.
Esimeses Tähtede sõja filmis mängis banthasid emane India elevant nimega Mardji, kes laenati Marine World Africa lõbustuspargist USAs. Stseenid filmiti Californias Death Valley rahvuspargis, kus probleemiks osutus, et Mardji heitis pidevalt kostüümi seljast, kuna selles oli talumatult palav. Hilisemates Tähtede sõja filmides ja sarjades näha olnud banthad on kõik olnud digitaalselt loodud algses filmis nähtud olendi järgi.
Elevandi kõnnak oli eeskujuks AT-AT jalutajate liikumisele filmis " (1980) ning banthad inspireerisid ka luggabeast-olendi loomist filmis " (2015) ja Coreallini koerte loomist filmis "" (2018).
Banthadel on mitmeid päriseluliste loomade omadusi nagu lumelambad, muskusveised, mammutid ja kodustatud jakid. Liigse kuumuse eest kaitsvat paksu karvkatet kasutavad ka näiteks antiloobid, kaamelid ja jerboad.
Banthad on pälvinud sooja vastuvõttu filmisarja fännide ja tegijate seas. C-3PO-d portreteerinud näitleja Anthony Daniels nimetas neid "üheks parimaks asjaks filmis".
Ameerika Ühendriikide tööminister

Ameerika Ühendriikide tööminister (inglise keeles "Secretary of Labor") on Ameerika Ühendriikide tööminister. Ta on valitsuskabineti liige ja juhib tööministeeriumit.
2025. aasta seisuga on tööminister Lori Chavez-DeRemer.
Ameerika Ühendriikide tervishoiu- ja teenindusminister

Ameerika Ühendriikide tervishoiu- ja teenindusminister (inglise keeles "Secretary of Health and Human Services") on Ameerika Ühendriikide tervishoiu- ja teenindusminister. Ta on valitsuskabineti liige ja juhib tervishoiu- ja teenindusministeeriumit.
2025. aasta seisuga on tervishoiu- ja teenindusminister Robert F. Kennedy Jr..